Document ID: 32004R2172

32004R2172
L 371/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2172/2004 НА КОМИСИЯТА
от 17 декември 2004 година
за изменение на Регламент (ЕО) № 417/2002 на Европейския парламент и на Съвета за ускорено въвеждане на конструктивните изисквания към петролните танкери с двоен корпус или еквивалентните конструктивни изисквания за петролните танкери с единичен корпус
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 417/2002 на Европейския парламент и на Съвета от 18 февруари 2002 г. за ускорено въвеждане на конструктивните изискванията към петролните танкери с двоен корпус или еквивалентните конструктивни изисквания за петролните танкери с единичен корпус (1), и по-специално член 11 от него,
като има предвид, че:
(1)
Регламент (ЕО) № 417/2002 се основава на определенията и стандартите, изброени в приложение I към Международната конвенция за предотвратяване на замърсяването от кораби (наричана по-долу „Конвенцията Марпол“).
(2)
На 4 декември 2003 г. Комитета за опазване на морската среда (МЕРС) към Международната морска организация прие редица изменения към приложение I към Конвенцията Марпол. Тези изменения влизат в сила на 5 април 2005 г.
(3)
В светлината на тези изменения позоваванията в Регламент (ЕО) № 417/2002 на приложение I към Конвенцията Марпол следва да бъдат актуализирани.
(4)
Мерките, предвидени в настоящия регламент, са в съответствие със становището на Комитета по безопасни морета и предотвратяване на замърсяването от кораби,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 417/2002 се изменя, както следва:
1.
Член 3 се изменя, както следва:
а)
В точка 2 позоваването на „Резолюция МЕРС 94(46) от 27 април 2001 г., която влиза в сила на 1 септември 2002 г.“ се заменя с позоваване на „Резолюция МЕРС 111(50) от 4 декември 2003 г., която влиза в сила на 4 април 2005 г.“.
б)
В точка 7 се добавя следното изречение:
„всеки петролен танкер от категория 2 следва да бъде оборудван с отделна въздушна камера, разположена на защитено място (SBT/PL)“.
в)
Точка 10 се заменя със следното:
„10.
„петролен танкер с двоен корпус“ означава:
а)
петролен танкер с 5 000 и повече тона пълна товароподемност, който отговаря на конструктивните или еквивалентните изисквания за двоен корпус на правило 13F от приложение I към МАРПОЛ 73/78, или отговаря на изискванията на параграф 1, буква в) от измененото правило 13G от приложение I към МАРПОЛ 73/78; или
б)
петролен танкер с пълна товароподемност 600 и повече тона, но по-малка от 5 000 тона, оборудван с камери или пространства с двойно дъно, който отговаря на изисквания на правило 13F, параграф 7, буква а) от приложение I към МАРПОЛ 73/78, и странични камери или пространства, разположени съгласно изискванията на правило 13F, параграф 3, буква а), и отговарящ на изискването за разстоянието w, посочено в правило 13F, параграф 7, буква б) от приложение I към МАРПОЛ 73/78;“.
2.
В член 6 позоваването на „Резолюция МЕРС 94(46) от 27 април 2001 г.“ се заменя с позоваване на „Резолюция МЕРС 94(46) от 27 април 2001 г., изменена с Резолюция МЕРС 99(48) от 11 октомври 2002 г. и с Резолюция МЕРС 112(50) от 4 декември 2003 г.“.
3.
В член 11 позоваването на „Резолюции МЕРС 94(46) и 95(46)“ се заменя с позоваване на „Резолюция МЕРС 111(50) и Резолюция МЕРС 94(46), изменена с Резолюция МЕРС 99(48) и Резолюция МЕРС 112(50)“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 2004 година.

Labels: 7
8
20